《红泉精舍》
宋代·曾极

十里长松一幅巾，温汤净濯满衣尘。
石门隔断世间事，仙窟能容鹤上人。
已主谢公为北道，更依华子作西邻。
红泉可酒兼宜茗，便合躬耕老此身。

作者简介：抚州临川人，字景建，号云巢。曾滂子。承家学。朱熹得其书及诗，大异之，遂书问往来，期以深望。因题诗金陵行宫龙屏，忤丞相史弥远，谪道州，卒。有《舂陵小雅》、《金陵百咏》等。